作者:無名氏
標題:風流子
內容:淑景皇州滿，和風漸、催促柳花飛。過清明驟雨，五候臺榭，青煙散入，新火開時。繡簾外、傍人飛燕子，映葉語黃鸝。鞦韆晝永，綺羅人散，花陰笑隔，紅粉牆低。青門多行樂，尋芳處、何計強逐輕肥。空對舊遊滿目，誰共開眉。遇有時繫馬，垂楊影下，風前佇立，惆悵佳期。回望故園桃李，應待人歸。